Roudiens vir Van Breda-gesinDie Van Breda-gesin: Marli (16) en haar ma Teresa staan voor. Henri (20), Rudi (22) en hul pa, Martin staan agter. Foto: Facebook ŉ Private roudiens word Donderdag vir Martin van Breda (55), sy vrou Teresa (54), en hul seun Rudi (22) in Pretoria gehou. Die egpaar en hul seun is Dinsdag in hul huis in die De Zalze-gholflandgoed buite Stellenbosch vermoor. Ben Rootman, die familie se woordvoerder, het gesê die roudiens vind Donderdag om 11:00 by die NG Kerk Moreletapark plaas. Die egpaar se ander seun, Henri (20), en hul dogter, Marli (16) het die aanval oorleef. Marli het kritieke beserings opgedoen. Albei is na die voorval na ŉ plaaslike hospitaal geneem. Henri het glo geringe beserings opgedoen. “Marli is in ŉ stabiele toestand in die Mediclinic in Stellenbosch. Geen besoekers word by haar toegelaat nie,” het Rootman gesê. Volgens hom gaan dit onder die omstandighede goed met Henri. “Hy kry berading en word gemonitor.” “Die familie wil graag hul dankbaarheid uitspreek teenoor die dokters en verpleegsters by Mediclinic Vergelegen vir die liefde en besorgdheid wat hulle vir Marli gewys het sowel as die SAPD vir die manier waarop hulle die ondersoek aanpak.” Rootman het gesê die familie wil graag ook dankie sê vir die boodskappe van medelye. “Die oorweldigende aantal boodskappe van welwillendheid word opreg waardeer in hierdie moeilike tyd.” Klik hier vir alle vorige berigte oor die saak.